【G2冇咩勁馬咋】呢兩隻過到關 一定好好分!
2024年04月04日 19:30
東網電視
更多新聞短片
今期兩場二級賽主席錦標及短途錦標,兩位騎師艾道拿及班德禮坐騎均要留意,先講艾道拿,憑住「加州星球」先在港攻下女皇銀禧紀念盃,之後人馬遠征杜拜再勝出阿喬斯短途錦標,騎者人氣大幅提升,今次再騎蔡廐「嫡愛心」,絕對有機會贏取此項G2短途錦標。
蔡廐4歲「嫡愛心」早前嘗試扳上香港經典一哩賽1600米,但最終表現平平只得第8名,之後練者安排重返短途即取下冠亞各一,上次跑一班田草1200米末段造22秒18全場最快,差一步追不及「威力奔騰」,過終點餘勢佳,今次減6磅負123磅,再配騎功出色的艾道拿,以馬匹進步表現計,隨時升呢做分級賽頭馬。
至於英國靚仔騎師班德禮早前亦憑東廐「狀元及第」初次在港贏出G3,是回再得另一位冠軍級練馬師姚本輝提供實力坐騎「觔斗雲」,有望攻下主席錦標。
第8場主席錦標1600米,「金鎗六十」、「浪漫勇士」、「遨遊氣泡」一線中長途好手全部缺陣,「永遠美麗」、「神虎龍駒」等二線分子有一爭之力,但當然先吼「觔斗雲」。
此匹實而不華6歲佳駟季內6戰5度跑入前4名,前仗衝贏「直線力山」等攻下G3百週年紀念銀瓶,上次香港金盃則在「浪漫勇士」及「遨遊氣泡」之後得季軍,今次小休恃新鮮感縮程跑一哩,又可以賺卡士。班德禮以往曾替此駒建功已有默契,排2檔捧得過。